古意二十韻
作者：劉克莊
朝代：宋

paragraphs: 自從混沌死，萬象困穿鑿。
淳風誰挽還，古意日漓薄。
余幼膽輪囷，泛濫通流略。
短篇堪掣鯨，片文可驅鰐。
吾嘗觀竅妙，渠敢譏雜駁。
北未陟崧岱，南僅覽衡霍。
菊坡評三雋，竹隠表一鶚。
雖爲世流傳，未經聖刪削。
晚歲歷九州，導從惟一鶴。
飄然乘剛風，騰而上寥廓。
金色大千界，水渦幾萬落。
荒哉漢陵闕，蕞爾遼城郭。
遂窺子宗廟，盡見佛樓閣。
叫開閶闔雲，耳聞鈞天樂。
吾持此安歸，喜極還驚愕。
恍疑緣崖墜，又恐行路錯。
詩魔暫辭去，來如隔日瘧。
易展垂天翼，難踏實地脚。
萬病皆有方，惟狂不可藥。
拙吟示兒曹，聊記武公謔。